ΑΦΙΕΡΩΜΑ

ΕΜΠΡΟΣ 17/11/2015

ΤΡΙΤΗ 17 ΝΟΕΜΒΡΙΟΥ 2015

Μερικές αλήθειες για τα ψεύδη των νοσταλγών της Χούντας

Έξι δικοί μας άνθρωποι, οι Δούκας Αλβανός, Απόστολος Κομνηνάκας, Δημήτρης Μπουρνούς, Στρατής Πάλλης, Γιάννης Παυλής, Ορατής Χατζηχρήστος, που έζησαν από πρώτο χέρι τα γεγονότα του Πολυτεχνείου, έστειλαν χτες στα τοπικά Μέσα Ενημέρωσης πέντε σχετικά αρχεία. Δεν σχετίζονται με τη γνωστή σε όλους μας εξέγερση του Πολυτεχνείου, **αλλά με τα Ψέματα που χρησιμοποιούν ν**οσ**ταλγοί της Χούντας, περί** **δήθεν τιμιότητας των χουντικών και της δήθεν οικονομικής κατάστασης της χώ**ρ**ας εκείνη τη μαύρη εποχή.**

Οι αποστολείς σημειώνουν. «Νεοναζιστές και ακροδεξιοί παράγοντες εκμεταλλευόμενοι τα οξύτατα προβλήματα που αντιμετωπίζει ο Λαός μας, την λήθη ή και την άγνοια προσπαθούν να εξωραΐσουν την άθλια Χουντική Επταετία 1967-1974 με παραπλανητικά ψεύδη»-. Αξίζει να σημειωθεί ότι πολλοί δημοσιογράφοι κατά καιρούς, έχουν παρουσιάσει έρευνες σε εφημερίδες, ραδιόφωνο και τηλεόραση, ενώ συνέγραψαν και βιβλία. Ωστόσο, η προπαγάνδα καλά κρατεί, εξαιτίας και των σημερινών προβλημάτων που αντιμετωπίζει η πατρίδα μας και της οικονομικής κρίσης που βιώνει η συντριπτική πλειονότη­τα της κοινωνίας.

«Ο βολέψας του βολέψαντος»

Η αξέχαστη δημοσιογραφική ομάδα του «Ιού» της «Ελευ­θεροτυπίας» το 2010, παρουσίασε τα σκάνδαλα της «Εθνοσωτήριου»: «Το πρώτο πράγμα που φρόντισαν να κάνουν οι ηγέτες της Χού­ντας ήταν να αβγατίσουν τα εισοδήματά τους - σε σχέση όχι μόνο με τους έως τότε δημοσιοϋπαλληλικούς μισθούς τους, αλλά και με τις απολαβές της ανατραπείσας κοινοβουλευτικής “φαυλοκρατίας”. Με τον Α.Ν. 5 του 1967, ο μισθός του πρωθυπουργού υπερδιπλασιάστηκε (από 23.600 σε 45.000 δρχ.), των υπουργών και υφυπουργών αυξήθηκε από 22.400 σε 35.000 δρχ., ενώ θεσπίστηκαν -για πρώτη φορά- ημερήσια «εκτός έδρας» 1.000 και 850 δρχ. αντίστοιχα». («Πολιτικά Θέματα» 5/10/73).

Ο Δ. Ελευθεράτος στο βιβλίο του, που πρόσφατα εξέδωσε, «Λαμόγια στο χακί» αναφέρει ότι «ο αρχηγός Παπαδόπουλος έκανε τον έναν αδελφό του, τον Κωνσταντίνο, στρατιωτικό ακόλουθο, Γενικό Γραμματέα του Υπουργείου Προεδρίας, Περιφερειακό Διοικητή Αττικής και “υπουργό παρά τω πρωθυπουργώ”. Ο άλλος αδελφός, ο Χαράλαμπος, προφανώς ανεχόταν λιγότερες σκοτούρες. Αρκέστηκε στη Γενική Γραμματεία του Υπουργείου Δημόσιας Τάξης, στην οποία αναρριχήθηκε σε χρόνο ρεκόρ. [...] Το Στέλιο Παττακό, πάλι, τον ενθουσίαζαν οι κατασκευές - όπως δείχνει και η ψύχωσή του με... το μυστρί. Αποφάσισε λοιπόν να αναθέσει στο γαμπρό του, τον Αντρέα Μεϊντάση, διάφορες επικερδείς δουλειές με τον Δήμο Αθηναίων [.. ] Ο Μακαρέζος διόρισε τον κου­νιάδο του, Αλέξανδρο Ματθαίου, υπουργό Γεωργίας και - αργότερα- Βόρειας Ελλάδας».

Και ασυλία

Οι δικτάτορες, αναφέρει επίσης ο «Ιός», θεσμοθέτησαν τη μελλοντική ασυλία τους, με ρυθμίσεις που κάνουν τα σημερινά κουκουλώματα να μοιάζουν με παιδικό παιχνίδι. Η χουντική νομοθεσία «περί ευθύνης υπουργών» (Ν.Δ. 802 της 30/12/1970) περιείχε «μεταβατική διάταξη» (§48) βάσει της οποίας δίωξη υπουργού ή υφυπουργού της Χούντας μπορούσε να γίνει μόνο με απόφαση των... συναδέλφων του. Επιπλέον, όλα τα «εγκλήματα διά τα οποία δεν ησκήθη ποινική δίωξις μέχρι της η­μέρας συγκλήσεως» της μελλοντικής Βουλής, θεωρούνταν αυτομάτως παραγεγραμμένα!

Το χρέος

Ενδιαφέρουσα είναι και η έρευνα της εφημερίδας «Ποντίκι» αναφορικά με τις μυθοπλασίες περί «καλής» οικονομίας επί Χούντας. Σύμφωνα με την Ευρωπαϊκή Επιτροπή, λοιπόν, το 1974 το δημόσιο χρέος είχε ανέβει στο 20,8% επί του ΑΕΠ, στα 114 δις δρχ. εκείνη τη χρονιά, με τον εσωτερικό κι εξωτερικό δανεισμό να γιγαντώνονται. Το χρέος ξεκίνησε από 37,8 δις δρχ. το 1967, ενώ το 1973 ήταν ήδη στα 87 δις, με το έλλειμμα στο εμπορικό ισοζύγιο να είναι 4,5 φορές ψηλότερο και τις καταθέσεις, "παρά τις διαρκείς τονωτικές ενέσεις των Ελλήνων μεταναστών», να μειώνονται δραματικά μετά το 1970. Ο πληθωρισμός κάλπαζε, το πραγματικό εισόδημα μειωνόταν, οι φόροι έκαναν επέλαση, το ίδιο και η ακρίβεια.

Στη συνέχεια διαβάζουμε ότι οι πλούσιοι έγιναν πλουσιότεροι: «Ο ανταγωνιστικός χαρακτήρας της οικονομίας περιορίστηκε. Τα συμπτώματα κερδοσκοπίας εντάθηκαν. Έχει ήδη σημειωθεί ένταση στην ανισοκατανομή με την αύξηση της μερίδας των κερδών έναντι της μερίδας των μισθών στο εθνικό εισόδημα. Πρέπει να προστεθεί ότι η τελευταία πληθωριστική διαδικασία δεν έθιξε τα υπέρογκα κέρδη της περιόδου αυτής».